CELEX: 62021TN0693
Language: el
Date: 2021-10-25 00:00:00
Title: Υπόθεση T-693/21: Προσφυγή της 25ης Οκτωβρίου 2021 — NJ κατά Επιτροπής

24.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 37/39
            
         
      Προσφυγή της 25ης Οκτωβρίου 2021 — NJ κατά Επιτροπής
      (Υπόθεση T-693/21)
      (2022/C 37/52)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: NJ (εκπρόσωπος: C. Maczkovics, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να διαπιστώσει, σύμφωνα με το άρθρο 265 ΣΛΕΕ, ότι η Επιτροπή, κατά παράβαση των Συνθηκών, ουδέποτε αποφάνθηκε επί της από 19 Απριλίου 2018 καταγγελίας της SA.50952(2018FC) σχετικά με το μέτρο κρατικής ενίσχυσης·
               
            
                  —
               
               
                  να υποχρεώσει την Επιτροπή να λάβει άμεσα θέση επί της καταγγελίας της η οποία πρωτοκολλήθηκε με αριθμό SA.50952(2018FC)·
               
            
                  —
               
               
                  να καταδικάσει την Επιτροπή στα δικαστικά έξοδα, περιλαμβανομένων των εξόδων στα οποία υποβλήθηκε η προσφεύγουσα ακόμη και στην περίπτωση που, μετά την άσκηση της παρούσας προσφυγής, η Επιτροπή λάβει μέτρα που, κατά την κρίση του Γενικού Δικαστηρίου, θα καταστήσουν την προσφυγή άνευ αντικειμένου ή στην περίπτωση που το Γενικό Δικαστήριο απορρίψει την προσφυγή ως απαράδεκτη.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει έναν μόνο λόγο ο οποίος αντλείται από το ότι η Επιτροπή παρέβη τις υποχρεώσεις που υπέχει από τη Συνθήκη για τη Λειτουργία της Ευρωπαϊκής Ένωσης. Ειδικότερα, προβάλλει παράβαση του άρθρου 265 ΣΛΕΕ, καθώς και του άρθρου 12, παράγραφος 1, δεύτερο εδάφιο, του κανονισμού 2015/1589 (1), παράβαση της υποχρέωσης επιμέλειας και αμερόληπτης εξέτασης, παραβίαση της αρχής της χρηστής διοίκησης και της αρχής της λήψης αποφάσεων εντός εύλογης προθεσμίας, διότι η Επιτροπή δεν εξέδωσε οποιαδήποτε απόφαση σύμφωνα με το άρθρο 4, παράγραφοι 2, 3 και 4, του κανονισμού 2015/1589 πλέον των τριών ετών και έξι μηνών από την κατάθεση της καταγγελίας της προσφεύγουσας σχετικά με την κρατική ενίσχυση SA.50952(2018FC). Η προσφεύγουσα υποστηρίζει ότι η Επιτροπή όφειλε να είχε εκδώσει απόφαση εντός προθεσμίας δώδεκα μηνών, σύμφωνα με τον Κώδικά της βέλτιστων πρακτικών για τη διεξαγωγή διαδικασιών που αφορούν τον έλεγχο των κρατικών ενισχύσεων (2) ή, κατ’ ελάχιστον, εντός εύλογης προθεσμίας.
      
         (1)  Κανονισμός (ΕΕ) 2015/1589 του Συμβουλίου, της 13ης Ιουλίου 2015, περί λεπτομερών κανόνων για την εφαρμογή του άρθρου 108 της Συνθήκης για τη λειτουργία της Ευρωπαϊκής Ένωσης (ΕΕ 2015 L 248, σ. 9).
      
         (2)  Κώδικας βέλτιστων πρακτικών για τη διεξαγωγή διαδικασιών που αφορούν τον έλεγχο των κρατικών ενισχύσεων (ΕΕ 2009, C 136, σ. 13).